L'Eliana, exemple de bones pràctiques en urbanisme tàctic en la nova Guia del Ministeri de Sanitat i la FEMP
28 de juliol de 2025

• El municipi figura com a cas d’èxit per la seua intervenció a l’àrea central.

L’Eliana ha sigut destacada com a exemple de bones pràctiques en la recentment publicada Guia d’urbanisme tàctic per a millorar la salut en l’entorn local, elaborada pel Ministeri de Sanitat i la Federació Espanyola de Municipis i Províncies (FEMP). El document recopila experiències innovadores que transformen l’espai urbà per a fomentar entorns més saludables i sostenibles. En aquest context, el municipi ha sigut seleccionat per la seua ferma aposta per intervencions de baix cost, impacte immediat i alt valor social, que han permés transformar espais públics en llocs pensats per a les persones.

Concretament, es destaca el procés de revitalització de l’àrea central, iniciat l’any 2021 mitjançant actuacions d’urbanisme tàctic i que, després de la bona acollida, va donar pas a una reforma urbana definitiva. Aquesta transformació, desenvolupada en diverses fases —la segona de les quals s’executarà pròximament—, ha comptat amb la participació activa del comerç local i del veïnat de la zona, consolidant un model urbà centrat en la interacció social, la mobilitat amable i la millora del paisatge urbà.

L’alcalde, Salva Torrent, ha valorat aquest reconeixement com “una mostra del compromís ferm del municipi amb la salut, la sostenibilitat i la participació ciutadana”. A més, ha subratllat que “ser referència en aquesta guia estatal és un orgull i un estímul per a continuar apostant per una ciutat més habitable, més verda i pensada per a totes i tots”.